Majavakantojen hoito ja hallinta suunnitelma näytti varsin laajalta. Itse olen samoilla linjoilla suunnitelman kanssa. Kaksi asiaa nousi esille ajatellen lähinnä Pohjois-Hämeen läntistä alueen puistovyöhykettä.

Alustus ja yksittäisiä irrallisia otteita suunnitelmasta (suluissa sivunumero)

* (s. 31) Lounaisen Suomen euroopanmajava-alueiden ympärille luodaan kanadanmajavista vapaita puskurivyöhykkeitä edistämään euroopanmajavakannan leviämistä. Majavalajien tarkat levinneisyydet selvitetään ennen poistopyyntejä.
* (s. 32) Ainakin Pohjois-Hämeessä ja Pohjanmaan eteläosissa euroopanmajavien luontaista leviämistä täytyy edistää **poistamalla kanadanmajavat**.
* (s. 41) …poistovyöhykkeestä ja vähennysvyöhykkeestä. **Poistovyöhykkeellä poistetaan kaikki kanadanmajavat** ja mahdollisesti huomioidaan kannanhoidollisella pyyntiluvalla alueelle, että metsästäjät eivät kykene erottamaan majavalajeja toisistaan. Vähennysvyöhykkeellä kanadanmajavia poistetaan niin paljon kuin mahdollista. Kun kanadanmajavat on hävitetty poistovyöhykkeeltä, seuraava toimenpide on lopettaa metsästys tällä vyöhykkeellä, jotta euroopanmajava kykenee leviämään alueelle.

1. **Poistovyöhykkeellä poistetaan kaikki kanadanmajavat** tarkoittaa sitä, että metsästäjien **oikeusturva on oltava kunnossa** pyydettäessä kanadanmajavia. Alueelle on saatava euroopanmajavan kannanhoidollinen pyyntilupa ilmaiseksi ja kestoltaan vähintään koko metsästyskaudeksi, että vahingossa pyydetystä euroopanmajavasta ei joudu syytteeseen. **Euroopanmajavan pyyntilupa yhteisluvalla on hankalaa, koska seuroilla on paljon metsästysvuokrasopimuksia jossa metsästysoikeus on vain hirvi- ja petoeläimille.** Metsästysvuokrasopimusten uusiminen ja seurojen kokouksissa päätökset liittyä majavanpyynnin yhteislupa-alueeseen kestää vuosia. Poistovyöhykkeen tehopyynnille kannattaa ehdottomasti miettiä kannustin, jonka voi koordinoida vaikka RHY:n kautta.

**Metsästyksen varmistamiseksi ja oikeusturvan kannalta tulee asetuksella säätää metsästysoikeus poistovyöhykkeelle esimerkiksi viiden vuoden määräajaksi.**

1. **Suunnitelmassa ei otettu kantaa miten poistovyöhykkeellä Helvetinjärven kansallispuistossa tehopyynti toteutetaan.** Helvetinjärven kansallispuisto on kokonaisuudessaan suunnitellulla poistovyöhykkeellä ja taitaa olla kokonaisuudessaan kanadanmajavan levinneisyysaluetta. On hyödytöntä pyytää ympäriltä majavat pois, jos kansallispuistoon jää kanadanmajavat. Yksi keino voisi olla antaa erikoispyyntiluvat nimetyille pyytäjille kansallispuistossa ja ohjeistaa heidät pyytämään siellä. Kansallispuistossa voisi pyytää vaikka myös jousella.

**Selvintä olisi säätää asetuksella majavan pyynnin salliminen kansallispuistossa ilman rajoituksia ja ilman metsästyskausia mikäli majavat halutaan sieltä poistaa.**